Diari Oficial de la Generalitat Valenciana


Sumari del DOGV 8010, del 29-03-2017 (2017/2608)

RESOLUCIÓ de 15 de març de 2017, de la Conselleria de Sanitat Universal i Salut Pública, per la qual es convoquen ajudes destinades a impulsar la internacionalització de la investigació i innovació en matèria de biomedicina, sanitat i salut pública, per a l'exercici 2017.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8010

Data del DOGV
:   29-03-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/2608


Data del document
:   15-03-2017

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * ajuda pública

RESOLUCIÓ de 15 de març de 2017, de la Conselleria de Sanitat Universal i Salut Pública, per la qual es convoquen ajudes destinades a impulsar la internacionalització de la investigació i innovació en matèria de biomedicina, sanitat i salut pública, per a l'exercici 2017. [2017/2608]  
Considerant que la Conselleria de Sanitat Universal i Salut Pública té, entre altres competències, les d'impulsar la investigació sanitària com a factor estratègic en el desenvolupament i la millora de l'atenció sanitària a la ciutadania, estimular les activitats d'R+D+I en el marc global en què actualment es realitzen, fomentar la internacionalització dels grups i de les activitats d'investigació en salut que es fan a la nostra Comunitat i promoure l'increment de la participació de les entitats d'investigació radicades en aquesta en les iniciatives i els programes del marc europeu.  
Considerant que aquestes activitats són un element crític per a la millora de la competitivitat dels grups d'investigació bàsica, translacional, clínica, en serveis sanitaris i en salut pública de la Comunitat Valenciana.  
Considerant que l'Ordre 2/2016, de 17 de juny, de la Conselleria de Sanitat Universal i Salut Pública (DOCV 7815, 27.06.2016), va aprovar les bases reguladores de les ajudes destinades a finançar accions dirigides a impulsar i gestionar la participació en els programes d'investigació internacionals en matèries de biomedicina, sanitat i salut pública.  
  
Considerant que aquesta resolució té per objecte finançar actuacions que contribuïsquen a la participació i captació de fons de programes d'investigació d'àmbit internacional i, en especial, en el programa d'investigació de la Unió Europea Horitzó 2020, en matèries de biomedicina, sanitat i salut pública.  
Considerant el paper essencial dels gestors de projectes internacionals en la coordinació i integració dels processos relacionats amb la logística i el finançament de l'activitat científica i, en general, en la cadena de generació de coneixement a través del sistema d'R+D+I.  
  
De conformitat amb el que estableixen els articles 160.4.b i 166 de la Llei 1/2015, de 6 de febrer, del Consell, d'hisenda pública, del sector públic instrumental i de subvencions.  
I en virtut de les facultats conferides per l'article 28 de la Llei 5/1983, de 30 de desembre, del Consell, resolc:  
  
Article 1. Objecte i àmbit d'aplicació  
L'objecte d'aquesta resolució és convocar, en règim de publicitat, objectivitat i concurrència competitiva, ajudes per a l'exercici 2017 dirigides a impulsar la participació i captació de fons de programes d'investigació internacionals, per part d'entitats amb activitat investigadora en l'àmbit de la biomedicina, la sanitat i la salut pública, que estiguen radicades a la Comunitat Valenciana. Les subvencions previstes en aquesta convocatòria es destinaran específicament a reforçar les estructures de suport per a la sol·licitud i gestió de projectes internacionals així com a promoure la participació en plataformes, societats o consorcis d'investigació i innovació en salut internacionals.  
  
Article 2. Finançament  
Aquesta convocatòria es finançarà a càrrec dels pressupostos de la Generalitat, programa pressupostari 25.23.36.2106.781.38.8 de la Direcció General d'Investigació, Innovació, Tecnologia i Qualitat, amb la línia de subvenció S6667000 per a l'any 2017. L'import màxim destinat a finançar aquestes ajudes serà de cent setanta-cinc mil euros (175.000,00 euros).  
  
  
Article 3. Àmbit temporal  
El desenvolupament de les activitats subvencionades s'estendrà al llarg de l'any 2017.  
  
Article 4. Requisits de les entitats beneficiàries  
Podran sol·licitar les subvencions arreplegades en aquesta resolució aquelles entitats que complisquen els requisits establits en la base segona de l'Ordre 2/2016, de 17 de juny, de la Conselleria de Sanitat Universal i Salut Pública, per la qual s'aproven les bases reguladores de les subvencions destinades a finançar accions dirigides en matèria de recursos humans per a impulsar la investigació sanitària, biomèdica i de salut pública.  
  
Article 5. Despeses subvencionables  
1. Es podran subvencionar aquelles despeses ocasionades en l'execució de les activitats objecte d'aquesta convocatòria i que es realitzen en el període subvencionable establit en aquesta. En conseqüència, seran objecte de subvenció els tipus de despeses següents:  
a) Despeses de personal: costos ocasionats per la formalització de contractes per obra o servei, amb dedicació total o parcial, de personal que no estiga vinculat funcionarialment o estatutàriament, ni per mitjà de relació contractual indefinida, amb l'organisme sol·licitant, i la competència laboral del qual estiga directament relacionada amb les gestions necessàries per a la participació, l'obtenció, el desenvolupament o la justificació de projectes d'investigació de programes internacionals. No serà subvencionable cap tipus de compensació salarial al personal amb vinculació de caràcter funcionarial, estatutari o contractual indefinida amb l'organisme sol·licitant, encara que tinga relació amb la seua participació en la consecució dels dits projectes.  
b) Quotes per a la participació en infraestructures europees d'investigació, consorcis europeus d'investigació o anàlegs.  
  
Article 6. Termini i lloc de presentació de les sol·licituds  
1. La sol·licitud, firmada pel representant legal del centre i dirigida a la direcció general amb competència en matèria d'investigació i innovació en salut, es presentarà en el model normalitzat que figura com a annex i que estarà disponible en la guia PROP de la Generalitat, www.prop.gva.es, en el termini de 15 dies hàbils comptadors a partir de l'endemà de la publicació de l'extracte d'aquesta resolució en el Diari Oficial de la Generalitat Valenciana. S'admetrà una única sol·licitud per entitat.  
2. La sol·licitud, junt amb la documentació acompanyant, podrà presentar-se en el Registre General de la Conselleria de Sanitat Universal i Salut Pública, al carrer Misser Mascó, número 31, de València 46291, així com en els serveis territorials d'aquesta, situats a Alacant, c/ Girona, 26, 03996, a Castelló de la Plana (c/ Hort dels Soguers, 12, 12386), i a València (Gran Via Ferran el Catòlic, 74, 46487), o en qualsevol altra de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en el Registre d'Entrada de la Conselleria de Sanitat Universal i Salut Pública.  
  
  
Article 7. Documentació  
1. La sol·licitud anirà acompanyada de la documentació que s'indica:  
a) Llista detallada dels projectes presentats per l'entitat sol·licitant per a participar en H2020 o programes d'investigació internacionals des de l'1 de gener de 2016 fins a la data de publicació d'aquesta convocatòria. Aquesta llista inclourà el títol del projecte, la referència, l'investigador principal, la convocatòria a què es va presentar, l'estat (concedit, no concedit, pendent de resolució), l'import sol·licitat i, si és el cas, l'import concedit.  
b) Memòria de sol·licitud de la subvenció que es presentarà com una proposta d'actuacions per a millora de la participació i l'obtenció de fons de programes d'investigació internacional, i específicament en el programa Horitzó 2020, durant l'anualitat 2017. La memòria serà de format lliure, amb una extensió màxima de 8 pàgines, en la qual s'expose la planificació de l'entitat així com els recursos de què es disposa per a l'objecte de la convocatòria, i els indicadors d'avaluació i d'impacte esperat. Així mateix s'inclourà el pressupost sol·licitat i el seu objecte. En el cas que se sol·licite finançament per a personal de gestió implicat en una xarxa de gestors participada per diverses entitats d'investigació de la Comunitat Valenciana, es farà constar expressament en la dita memòria.  
c) En el cas d'entitats privades, s'adjuntarà una còpia dels estatuts i de la documentació acreditativa de la representació legal de la persona que dóna conformitat a la sol·licitud en nom de l'entitat sol·licitant.  
  
2. El formulari de sol·licitud incorporarà les declaracions que es detallen en la base cinquena de l'Ordre 2/2016, de 17 de juny, de la Conselleria de Sanitat Universal i Salut Pública.  
3. El formulari de sol·licitud incorporarà una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. En el cas que no s'assenyale la dita autorització, l'entitat sol·licitant haurà d'incloure en la seua sol·licitud la dita documentació.  
4. L'òrgan gestor podrà requerir del sol·licitant qualsevol altra dada, document o informe complementari que siga necessari per a la resolució de l'expedient.  
5. La presentació de la sol·licitud implica l'acceptació de tots els termes de les bases publicades.  
  
Article 8. Valoració i criteris de valoració  
La valoració es realitzarà segons els continguts establits en la base setena de l'Ordre 2/2016, de 17 de juny, de la Conselleria de Sanitat Universal i Salut Pública.  
  
Article 9. Resolució  
1. Es delega en la persona titular de la direcció general amb competències en investigació i innovació, dictar la resolució de concessió de les subvencions, i haurà d'indicar aquest aspecte en les respectives resolucions.  
2. La resolució de concessió es publicarà en el Diari Oficial de la Generalitat Valenciana. La dita publicació produirà els efectes de notificació a les entitats interessades i es realitzarà en un termini màxim de sis mesos comptadors des de la publicació de la convocatòria corresponent, llevat que aquesta pospose els efectes a una data posterior.  
3. Les sol·licituds que no resulten beneficiades podran ser arreplegades pels interessats o per una persona degudament autoritzada, durant els tres mesos següents a la publicació en el Diari Oficial de la Generalitat Valenciana de la resolució de concessió de les subvencions. Transcorregut el dit termini es procedirà a la seua destrucció.  
  
Article 10. Justificació i pagament de les ajudes  
1. La justificació de les despeses de les ajudes es realitzarà d'acord amb el que estableix l'article 34 de la Llei general de subvencions, amb data límit l'1 de desembre de 2017.  
2. Les despeses que es presenten a fi de justificar les subvencions concedides hauran d'haver-se realitzat i abonat durant l'any corresponent a l'anualitat 2017, abans de la data límit de presentació de justificants.  
3. L'import de les despeses justificades s'abonarà després del certificat de conformitat emés per la persona titular de la direcció general amb competències en investigació i innovació. En cap cas es realitzaran pagaments anticipats prèviament a la justificació.  
4. La justificació de les despeses s'acreditarà per mitjà de la presentació de la documentació establida en la base deu de l'ordre de bases.  
  
  
Article 11. Pèrdua o minoració de l'ajuda  
Es produirà, si és el cas, segons el que estableix la base onze de l'ordre de bases.  
  
Article 12. Normativa aplicable  
Aquesta resolució es regirà pel que estableix l'Ordre 2/2016, de 17 de juny, la Llei 39/2015, d'1 d'octubre, del procediment administratiu comú de les administracions públiques, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament de la llei general de subvencions.  
  
  
Article 13. Recursos  
Contra aquesta resolució, que posa fi a la via administrativa, es podrà interposar un recurs contenciós administratiu, d'acord amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. També podrà interposar-se potestativament recurs de reposició al mateix òrgan que va dictar la resolució en el termini d'un mes comptador des de l'esmentada data, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
Article 14. Entrada en vigor  
Aquesta resolució produirà efectes l'endemà de la publicació del seu extracte en el Diari Oficial de la Generalitat Valenciana.  
  
València, 15 de març de 2017.- La consellera de Sanitat Universal i Salut Pública: Carmen Montón Giménez.